**Андрэй Ягоравіч Макаёнак (1920 – 1982**). Вядомы беларускі драматург нарадзіўся ў в. Борхаў Рагачоўскага раёна Гомельскай вобласці. У 60-70 гады на Луніннеччыне працаваў яго зямляк. Дзякуючы іх знаёмству і адбылося наеаднаразовае наведванне А. Я. Макаёнкам гэтых мясцін. У той час ён працаваў над п’есай “Таблетку пад язык” (1973). У аснову камедыі былі пакладзены назіранні Андрэя Макаёнка, вынесеныя ім з калгаса “Новае Палессе”, сядзіба якога размяшчалася ў вёсцы Любань Лунінецкага раёна і якім кіраваў сябар дзяцінства драматурга У.А. Сцепчанка. На той час гэты калгас належаў да ліку заможных гаспадарак. Невыпадкова яго старшыня ў 1966 годзе стаў Героем Сацыялістычнай Працы. Ён і з’яўляецца прататыпам Каравая ў п’есе “Таблетку пад язык”. Аўтарская пазіцыя, выяўленая ў гэтай п’есе, фармавалася ў пісьменніка не без уплыву У. А. Сцепчанкі, пра што апошні гаварыў сам: “Творчасць Андрэя Макаёнка я ведаю даволі добра. Больш таго, са мною, як са сваім былым аднакласнікам і земляком, драматург іншы раз дзеліцца творчымі планамі. Пры стварэнні, напрыклад, п’есы “Таблетку пад язык” ён па многіх момантах раіўся, зачытваў чарнавыя накіды і варыянты”.

П’еса “Таблетку пад язык” трапіла ў сферу даследаванняў Веры Зарэцкай, прафесара Брэсцкага дзяржаўнага універсітэта. Ніжэй прыводзяцца некаторыя яе высновы.

*У драматычных творах мажлівасці для рэгіяналізму сціплыя, аднак, думаецца, Андрэй Макаёнак свядома іх пазбягаў, бо не акцэнтаваў увагу, што дзеянне ў творы адбываецца на Палессі. Калі ў мове нарыхтоўшчыка з Украіны Паляныці гучаць украінізмы, то ў вуснах карэнных калгаснікаў “Маяка” палескай гаворкі не чуваць. Тым не менш, нешта ад жыццёвай першаасновы твора ўсё-такі ўвайшло ў п’есу “Таблетку пад язык”. Настаўніца Лідзія Сямёнаўна прыйшла да Каравая прасіць, каб ён перавёў яе ў “нашу Любань — сяло перспектыўнае”, бо школу, дзе яна да гэтага часу працавала, закрываюць: у маленькіх вёсках няма каго вучыць. Дамагаючыся ад старшыні калгаса, каб той адпусціў у горад, Іван Швед гаворыць, што цяжка вакол пальца абвесці Героя Сацыялістычнай Працы. Жонку Каравая пісьменнік надзяліў тым самым іменем, якое мела жонка У. А. Сцепчанкі, — Дуся, Еўдакія. Камедыя Андрэя Макаёнка “Таблетку пад язык” выклікана да жыцця найперш надзённымі праблемамі 70-х гг. мінулага стагоддзя, але многія з іх не страцілі сваёй надзённасці і цяпер. У цэнтры ўвагі твора — праблема міграцыі моладзі з вёсак у горад. Пісьменнік невыпадкова даследуе гэтую праблему на прыкладзе багатай гаспадаркі. У вяскоўцаў калгаса “Маяк” былі добрыя заробкі, быў хлеб і было да хлеба. Тым не менш моладзь пакідае вёску і падаецца ў горад. Хлопцы пасля заканчэння службы ў войску таксама дадому не вяртаюцца. П’еса Андрэя Макаёнка “Таблетку пад язык” развенчвае выдуманы сучаснымі ідэолагамі лозунг, быццам бы беларускаму вяскоўцу патрэбна толькі “чарка і скварка”. Адвеку беларус не задавальняўся чыста фізіялагічнымі патрэбамі. Пра гэта сведчыць яго багацейшы фальклор, даўнія традыцыі ў жывапісе, кнігавыданні і інш.*

*Раскрыццё цэнтральнай праблемы камедыі адкрыла перад драматургам перспектыву ўзняць і шэраг іншых. У творы не паказана, як калгас “Маяк” стаў заможнай гаспадаркай. Ёсць, аднак, падставы сцвярджаць, што справа не толькі ў “энергічным, напорыстым” кіраўніку, найхутчэй гэтую гаспадарку “рабілі” такой, каб неяк паказаць перавагі калгасаў перад прыватнай уласнасцю на зямлю. Андрэй Макаёнак паказаў у п’есе, як рабілі ўлады прыклады для іншых. Ломцеў, прадстаўнік зверху, прыехаў да Каравая з адказным даручэннем ад свайго начальства. Сутнасць яго заключаецца ў тым, што “наш шэф лічыць, што вырашыць кармавую праблему можна толькі праз сенаж”. Таму калгас “Маяк” павінен “у гэтым сезоне падрыхтавацца і закласці столькі сенажу, так арганізаваць справу, каб да вас у “Маяк” можна было вазіць прадстаўнікоў калгасаў і саўгасаў для перадачы перадавога вопыту… На вашым прыкладзе будзем вучыць людзей”. Надзвычай паказальным і характарыстычным з’яўляецца маленне-просьба Ломцева, калі Каравай вагаецца, бо не ўпэўнены ў эфектыўнасці прапановы-даручэння зверху: “Нам**трэба сенаж! Разумееш?.. Нам…” Вось сутнасць камандна-адміністрацыйнай, а не рынкавай сістэмы кіравання.*

*Відавочным з’яўляецца факт, што Андрэй Макаёнак разам са сваім сябрам У. А. Сцепчанкам цвяроза ацэньвалі калгасную сістэму, адміністрацыйна-камандныя і цэнтралізаваныя спосабы кіраўніцтва эканомікай краіны, што міжвольна адкрывала перспектывы для кумаўства, хабарніцтва. Гэта і знайшло адлюстраванне ў п’есе драматурга “Таблетку пад язык”. Уладзімір Апанасавіч Сцепчанка, даваючы інтэрв’ю, прызнаваўся : “Творчасць Андрэя Макаёнкая я ведаю давалі добра. Больш таго, са мною, як сваім былым аднакласнікам і земляком, драматург іншы раз дзеліцца сваімі творчымі планамі. Пры стварэнні, напрыклад, п’есы “Таблетку пад язык”, ён па многім момантам раіўся, зачытываў чарнавыя на кіды і варыянты “ (“Звязда”, 25.10.1973).*

**А. Я. Макаёнак і Лунінец**

1. Іх памятае Лунінеччына : Макаёнак Андрэй Ягоравіч // Памяць: гіст.-дакум. хроніка Лунінц. р-на / укл. Т. В. Канапацкая. - Мн.: Беларусь, 1995. С. 637.
2. Зарэцкая, В. Андрэй Макаёнак (1920-1982) // Зарэцкая, В. Зарунела літаратурная ніва…/ Вера Зарэцкая. - Лунінец, 2008. С. 22-24.
3. Андрэй Макаёнак (1920-1982) // Літаратурная карта Лунінеччыны / укл. А. Крэйдзіч. - Брэст: ААТ “Бресцкая друкарня”, 2008. С. 349-351.
4. Нефідовіч С.П. Іх яднала дружба / Сцяпан Нефідовіч. – Лунінец, 2010. – 20 с.